Cesarhanmun/geonobi-data huggingface dataset:
地名: 淸道 (慶尚道, 郡)
年: 1539.0

○乙酉/御朝講。 侍讀官尹元衡臨文曰: "先王閭比什伍之制, 乃禁戢盜賊之意也。 盜賊興起然後, 雖善於備禦, 亦末也。 及其未形, 而先治其本爲當。 大抵爲盜賊者, 其心豈盡兇暴哉? 在上之人, 撫養不得其道, 使飢寒切身, 則其爲盜賊, 亦出於不得已也。 孟子曰: ‘仰不足以事父母, 俯不足以育妻子, 樂歲終身苦, 凶年不免於死亡。’ 苟如是, 則老弱塡于溝壑, 壯者散而之四方, 欲民之不爲盜賊難矣。 字牧之任, 專委守令, 而今之爲守令者, 率皆掊克之人, 惟以割剝爲事, 故一經華使之行, 民力已竭。 加以旱勢至此, 兩麥盡枯, 已非豐登之候。 蘇復之策, 所宜預講。" 上曰: "盜賊之興, 迫於飢寒而然也。 撫養得道, 使民不至於飢寒, 乃弭盜賊之本也。 字牧之責, 在於守令, 所當各別下諭, 而視爲尋常, 不務奉行, 固無益也。 然亦不可以此而不爲也。" 元衡曰: "方今民弊不一, 難以枚擧。 竊聞內需司, 自辛酉年, 分給私債于外方, 丙子年, 以有民弊革罷矣。 今則雖不分給, 而追計辛酉丙子之間未收邊利,
                【私債之滋殖者。】
              盡徵於民。 若子母相計, 則十碩之債, 至於十年, 已爲千碩。 年歲已久, 其受債者, 或有逃避, 或有死亡, 故徵督於一族、隣里。 窮民勞苦耕穫, 謹備公債之償, 內需司書題, 年年責出甚苛, 其弊豈偶然哉? 內需司私債, 若不得已徵之, 則只收本數, 而勿計邊利何如? 書題憑藉, 作弊之事, 自上亦當知之。" 上曰: "內需司私債, 令各邑收積于官倉已久, 似無書題泛濫之弊矣。" 元衡曰: "雖使各邑收入, 盡計邊利而徵於族隣, 則其弊大矣。 民弊之大, 又莫甚於其人。
                【各邑以鄕吏, 輪次立役于司宰監者, 謂之其人。】
              國家用度, 皆有會計, 而獨繕工監之炭, 司宰監之燒木, 不爲會計, 只記所納之數, 而不記所用之數。 以炭言之, 一年所納, 多至一萬三千餘碩, 而九千餘碩, 無去處云。 浮費之廣, 因此可知。 當初其人分定時, 如平安道
              渭原ㆍ碧潼、全羅道
              康津ㆍ海南等處, 極遠而亦皆分定, 民弊不貲。 雖不分定遠邑, 而其數止於一萬碩, 國用豈不有裕乎?" 上曰: "書題下去事, 嘗因忠淸道觀察使
                【尹漑。】
              啓本
                【啓本曰: "公州居內需司奴卜代, 與書題輩同議, 本司私(年)
                    〔債〕
                  邊利, 濫徵於民, 民間騷擾。 他書題下送, 則擇定差使員, 同考文券明正施行" 云。】
              而下送矣。 炭與燒木之弊, 有司察之可也。" 正言崔希孟曰: "元衡所啓至當。 非特炭與燒木也, 他各司所納之物, 莫不皆然。 凡不關於國用, 而貽弊於民者, 一切蠲減爲當。 內需司私債, 罷去已久, 而累年邊利, 復收於民, 民怨豈淺哉? 賢守令爲邑, 若庫有餘粟, 則民間逋欠, 皆滅薄籍, 以除民弊。 況國家雖無此邊利, 不足爲輕重, 今若一一收之, 非但取怨於民, 國體亦有虧損。 竝行蠲減, 則民受一分之惠矣。" 上曰: "督納邊利, 其弊果大。 此則決不可爲也。"

○辛未/御朝講。 上曰: "忠淸道、慶尙道武科擧子等作羅, 前古所無。 此必不中者, 冀其罷榜, 至此作羅, 其風甚頑, 漸不可長, 故特遣敬差官推鞫矣。" 大司憲尙震曰: "武人等頑暴無識, 欲罷其榜, 敢爲此大羅也。 然鄕試試官, 例用私情而不公, 故擧子等, 往往懷憤而作亂也。 先治擧子後, 又竝推試官何如?" 上曰: "擧子之作亂, 實由於試官之失道, 所當推之也。 然罪試官而罷其榜, 則恐陷於術中, 故初欲推試官, 而姑待擧子之畢推, 觀其招辭而推之, 未晩也。" 震曰: "今年失農尤甚, 而守令等, 專不恤民, 常時不爲救荒之備, 至於飢饉荐臻, 乃備草食, 此末也。 古人云: ‘三年耕, 餘一年之食, 九年耕, 餘三年之食。’ 方今蓄積無幾, 公債之散在民間者, 虛張其數, 故若少有凶歉, 則民必阻飢。 此乃由於侈用傷財, 而不尙儉素之所致也。 且每遣御史, 摘奸其守令不法之事, 此固美事也。 然其貪汚虐民者, 見罷宜矣, 其間雖或愛民之吏, 亦以御史所捉而見罷, 非徒迎送有弊而已, 見罷未久, 旋卽敍用, 又無懲戒之意。 如此凶年, 發遣御史, 恐無益也。" 檢討官權轍曰: "武科擧子作羅事, 遣敬差官推鞫至當。 臣傳聞, 慶州官奴突入衙內, 凌辱府尹
                【吳準。】
              云, 此事至爲驚愕。 只令本道推之, 則必以爲尋常矣。 今下去敬差官, 幷推此人何如?" 上曰: "此言至當。" 震曰: "吳準, 雖庸愚之人, 爲一邑之主, 而官奴突入凌辱, 此頑暴之甚者也。 常時以賤凌貴, 固不可也。 況以官奴而凌辱其邑宰乎? 令敬差官推鞫, 則自知爲重事也。 以賤人而打士族, 則全家徙邊, 此律外之法, 棄而不用宜矣。 前者金謹思奴子, 有打傷生員李友閔。 其時以爲過甚, 而建白此法, 徙謹思奴子於邊地。 《大明律》良賤相歐條, 其法不重, 此無他, 以中朝無士族也。 我國則貴賤名分甚嚴, 如此之人, 不可不嚴治也。" 上曰: "全家徙邊之法, 古無是律, 而頃者權奸所立, 故議于大臣而不用, 然當隨其罪之輕重而上下也。" 震曰: "常時雖不至大獄, 而笞杖之刑, 亦非小事。 用刑之際, 所當愼也。 刑官等, 類多不知推鞫之道, 而欲以威力制之, 自以爲寧失於濫刑, 而不致意於謹刑。 臣意以爲, 《棠陰比事》, 折獄之事, 無不詳載。 請印出頒賜, 使之熟讀, 則折獄之際, 庶有所補。" 上曰: "爲刑官者, 以欽恤爲心, 則不至於濫刑矣。 今之刑官, 每遇推鞫之事, 期於得情, 而每致傷於杖下。 其間豈無冤枉之事乎? 《棠陰比事》, 斯速印出, 而頒布中外, 使知決訟首尾, 則庶無此弊也。"

○壬午/憲府啓曰: "忠淸道武科試官李培根等, 不小國事, 任意(靑)
                〔淸〕
              帳, 進退矢數, 不實施行, 用情判然。 不可使在官, 請罷職。 國家濟生之道, 醫藥爲重, 近來人心懈弛, 醫藥之弊尤甚。 在前藥材所出各官, 使醫生隨月採取, 依方乾正上納, 故藥材多而且精, 今則不然, 守令利於役使, 不定醫生, 非徒不使採取, 至於其地所産藥材, 不知爲某物, 刻督民間, 竝徵布物, 輸于都會官, 都會官不以藥材輸納, 而幷用綿布, 專委於使, 輸納於兩醫司。 兩醫司奴婢及居人等, 盜出庫藥, 還納其司, 徵價無算, 故藥材日乏, 民生日窘, 誠非少弊。 不得已各別申明嚴治, 可變其習。" 答曰: "藥材事, 依允。 李培根等事, 以常事論之, 則當罷矣。 擧子等, 初作亂之意, 欲陷試官也。 此守令等, 雖有所失, 當贖而不遞, 然後可止此弊也。"
地名: 淸道 (慶尚道, 郡)
年: 1540.0

○壬戌/御朝講。 司諫林億齡曰: "以忠淸道觀察使啓本, 鄭淵、玄思肅、黃世獻等, 或賜表裏, 或爲特加。 勸奬則可謂大矣, 但聞其中物論, 不無差等。 鄭淵則政績優異, 特加宜矣, 玄思肅、黃世獻, 則亦有差異, 以表裏勸奬, 雖非偶然, 若有差等, 則異其褒賞爲當。 若思肅則觀察使狀啓爲首, 以其政績異常故也。" 上曰: "守令等政績, 果有優劣。 當與朝廷, 共議行賞。" 領事尹殷輔曰: "觀察使啓本, 書玄思肅於安士彦之上, 是不計爵秩之高下, 只計政績之優異耳。 但作日議得時, 臣等以謂, 思肅之人物, 他人所不知, 雖有一時之美譽, 大槪觀之, 與黃世獻無異, 故此二人皆可賜表裏也。 若鄭淵則淸白之人也, 守令淸白, 則必無民弊。 鄭淵曾以淸白吏, 已授賞加, 而觀察使啓本, 亦以爲終始如一, 益勵素守云。 大抵名實不異。 如此淸白之人, 國家別爲賞職, 則其他人, 亦可勸勵, 而貪心自戢矣。 故以特加啓之。" 上曰: "淸白之人, 不失所守, 終始如一, 則雖給加資可也。 鄭淵曾授賞加, 今不失所守, 則大臣之議爲當。 他守令 則雖有一時之美政, 其後事, 未可知也。 若以如此啓聞, 竝爲賞加, 則後有如此者, 何以加乎? 且鄕表裏, 則似爲例事, 若陞職而至於三四品, 有何妨乎?" 殷輔曰: "賞不可久留。 若於遞時陞職, 則遞任前, 中下等, 未可知也, 卽行賞爲當。 但陞堂上, 則其人物, 前所未知, 而直以縣監, 陞之於堂上, 似過也。" 億齡曰: "思肅之人物, 天性自然, 悃愊無華, 又不要譽, 所行無作爲之事, 正如古人。 其邑之民, 與隣邑守令, 咸稱服。 今者雖與黃世獻同賞, 不能無優劣於其間也。" 上曰: "遞任時陞職, 則六期之間, 不無徑遞之理。 若徑遞, 則賞格不可用也。 且十考十上而遞來, 則雖爲陞職, 乃常法也。 殊無別褒之意, 若陞爲京職, 則外(乃)
                〔內〕
              之人, 皆知褒賞而聳動也。" 殷輔曰: "若以陞職而徑遞, 則迎送有弊也。" 大司憲南孝義曰: "臣在外方見之, 守令有緩慢不職者, 亦有貪瀆不廉者。 若少有政績者, 則國家須各別褒奬, 然後可使勸勵也。 若遞時陞職, 則緩於見聞, 而他人亦不激勵也。 聞一善卽褒美, 則人皆改心易慮也。" 上曰: "十考之間, 不無誤事。 雖有前善, 不可蓋後愆。 若居中, 則中等之人, 不可陞職, 卽施賞典, 然後可以聳動於人也。" 同知事成世昌曰: "人臣在經幄, 凡有所懷, 義當各陳。 夫人主, 愛一嚬一笑。 昔韓昭侯, 藏弊袴, 以待有功。 人君有褒奬之言, 臣子之榮, 固爲大矣。 況表裏賜物乎? 誰不感動? 必流名於子孫, 而人皆稱服也。 若頑愚無恥之人, 不可以賞賜褒勉, 若善人, 則雖其道觀察使褒奬, 猶知感激。 況自上之賜乎? 今此守令, 若素有淸德, 則雖加大賞, 物情不惜也。 其餘守令等, 若依一樣, 則何別等第? 思肅、世獻政績之差等, 臣固不知也。 若他道守令, 又有如此, 而不分辨啓聞, 則朝廷之分辨, 亦難也。" 上曰: "忠淸道守令, 旣如此, 若他道守令, 有賢於此, 則何以賞格乎? 此守令等, 若已加資堂上, 而他守令, 又不如此守令之賞, 則亦異於事體矣。 若夫治民行政, 終始如此者, 則雖大賞可也。" 億齡曰: "司宰監近處, 人有打殺針線婢。 白晝輦轂之下, 乃有如此之事, 而屍親及其坊管領, 甘心受貨, 不以告官云。 雖其父子兄弟之間, 只知賄賂之重, 而反以天倫爲輕, 此甚不可者也。 殺人者死, 傷人者抵罪, 乃是古法, 士大夫猶不得免焉。 今若富於貨賂者, 知以貨賂, 得免殺人之罪, 則將至於無忌憚, 其弊可勝言哉?" 上曰: "近來殺人者, 常常有之。 祖宗朝, 有殺人, 則至於三省交坐, 而窮推矣。 安有如此受貨隱諱之理乎? 其部官員, 亦爲掩置, 所當推考也。"
地名: 淸道 (慶尚道, 郡)
年: 1541.0

○臺諫啓權劭、李弟男事。 憲府又啓: "淸道郡守張應星, 聞故僉正李長吉妾月中桂女子, 其父處傳得田民甚多, 年雖未滿十歲, 欲先入作妾, 如此凶年, 欺冒監司, 受由上京, 贈賂之物, 多數載持, 直到月中桂之家, 百般誘說, 其母以其年少不應, 畏其逼迫, 負送他家。 應星强貿, 空宿而還。 其爲用心, 貪鄙極矣。 請罷職, 以正士習。" 諫院又啓: "興陽縣監趙世璜, 人物庸劣, 決不能堪任, 請遞。 近來倉庫典守奴子, 恣行偸竊, 官吏視爲尋常, 慢不發告, 弊習已成, 不小軍國之資, 日就虛耗。 前軍資判官朴麟孫, 直守之日, 不嚴看守, 致令下人, 公然開鑰偸出, 事甚駭愕。 不卽發告, 不無掩覆之計, 只命遞差, 無以懲後, 請罷其職。 禁軍口傳, 必因取才, 矢數高下, 以次口傳, 例也。 過限則改取才, 然後口傳, 亦有其例。 近來徇私廢公, 其習已成, 而唯此事, 公道猶存。 頃者兵曹羽林衛口傳時, 庚子年取才矢數優等者, 多未口傳, 而以己亥年過限取才矢數不足者, 因人簡囑, 違例口傳。 徇私滅公, 其弊無窮, 請推, 官吏違例口傳者, 請竝改正。" 答兩司曰: "權劭、李弟男事, 不允。 張應星, 所犯重, 故依允。 興陽守令, 果爲數遞, 又遞則久不赴任。 趙世璜, 人物不知何如, 以監察爲縣監, 不須改之。 近來各司官吏, 非徒不能檢下, 官事委諸下吏, 至爲虛踈, 況被偸竊, 而不卽報該曹。 初欲罷職, 觀其公事, 公罪故只遞而已, 觀此所啓, 當罷之, 以懲後人。 羽林衛等事, 亦依允。"
地名: 淸道 (慶尚道, 郡)
年: 1543.0

○諫院啓曰: "刑曹判書蘇世讓, 前爲贊成時, 朝廷間多有反側之事, 所失甚重, 公論顯發, 至今猶激。 不可置諸宰相之列, 請罷其職。 忠淸道觀察使金益壽, 素無物望, 前爲羅州牧使時, 日事宴飮, 不務職事, 貽弊不貲。 濫蒙特加, 物情駭怪, 請收成命, 竝遞監司。 軍器寺判官具渰, 恃其財富, 奴事權要, 人皆唾鄙。 不合朝官, 請罷其職, 以懲其餘。" 答曰: "蘇世讓所失之事, 予不知, 而刑曹判書適有闕, 正二品之人數少, 不能備望, 故命爲判書。 遽罷宰相爲何如? 金益壽, 羅州牧使時, 所失亦不知也, 但見官案, 爲堂上已久, 而曾爲承旨。 非如慶尙、全羅兩界監司之例, 豈不堪其任乎? 具渰奴事權要事, 亦未可知, 此人乃燕山外孫, 國家當以宗室例待之, 不失其祿, 不須罷職。" 憲府啓曰: "忠淸道觀察使金益壽, 一家之事, 不能齊治, 以致夫婦之變, 素多物論, 而特授嘉善重加, 爲方面重任, 物情未便, 請改正加資, 竝遞其任。" 不允。

○忠淸道
              陰城居私婢莫德, 一産三女, 命給米豆。
地名: 淸道 (慶尚道, 郡)
年: 1544.0

○辛丑/憲府啓曰: "前忠淸道水使南致勤在任時, 其妻娚許安藩欲干營婢, 不從, 致勤謂本夫水軍金石哲所沮, 遽卽發怒, 足掌亂打致死事, 屍親發狀於本道, (林泉)
                  〔林川〕
                
              郡守尹光齡、鴻山縣監朴鶴瑞、扶餘縣監李秀根, 皆稱病不卽檢屍, 過一朔後, 始以他員檢屍事, 其父金水江呈訴本府。 檢屍狀取來相考, 則殘傷致死, 濫刑明白。 尹光齡等, 但知庇護致勤, 不畏國法, 托病窺避, 至爲非矣。 故光齡等, 府方行移推考, 南致勤則來在京家, 請速推考, 依律定罪。 且別試, 非如式年不得已之擧, 連遭凶荒, 今方農月, 又有旱徵, 强變舊制試取, 至爲未便, 請停別試。" 答曰: "近觀大臣之啓, 民之冤枉, 足以致災, 今旱災如此, 故尤加恤刑事, 已下諭于各道守令矣。 南致勤以方面重任, 亦不欽恤, 濫刑殺人。 若此之事, 形迹顯著, 不可不痛治, 致勤罷職, 下義禁府推之爲可。 尹光齡、朴鶴瑞、李秀根等, 以致勤爲其道褒貶之官, 而謀欲窺避, 托病不往, 至爲非矣。 如此之罪, 不可在官而推之, 皆罷其職, 而奉承傳推考, 以懲後來。 且別試、初試, 初以濫蒙皇恩, 
                【癸卯年, 皇帝特賜苧、絲、羅、白金等物, 兼降勅書。】
              故大擧試取事, 已諭中外矣。 且庚辰年, 京外各取事, 雖不爲之, 然依此規矩, 試取之命已下, 今復停之, 勢似難矣。 已收議于大臣, 只以入格者上來, 則弊亦小矣。 何必停之?"

○命招政府全數、六曹判書、該曹備邊司堂上, 議倭奴拒絶當否。 尹殷輔、尹仁鏡、李芑、權橃、鄭順朋、柳仁淑、許磁、黃憲、任權、曺閏孫、張彦良、崔輔漢議: "國家待倭, 自有舊規, 近來待之過厚, 曲從其請, 非有感德之意, 便生侮我之心, 以無用之物, 索有限之財, 國儲幾盡, 將不可支。 今又擧兵入寇, 若不責以大義, 難保厥終, 據義防範, 此其時矣。 留館小二殿及常倭等處, 當語之曰: ‘我國待汝輩, 一出於厚, 而汝輩背國厚恩, 某月某日, 於蛇梁鎭大擧入寇, 其隣好之義安在? 義當謝絶汝輩, 不許接待, 但汝輩出來已久, 今姑接待, 後勿出來。’ 所齎商物, 從略許貿, 島主處亦以此意, 隨宜增減, 嚴辭通諭, 不許接待, 以觀所爲何如?" 洪彦弼、丁玉亨、成世昌議: "蕞爾對馬島小醜, 地窄土薄, 唯以殺掠攻抄爲事, 乘間覷隙, 蜂蠆發毒久矣。 義當因此作變, 留館諸倭, 不許例贈, 幷驅入送, 絶不與通, 以雪輿人之憤, 未爲不可。 第念古昔待夷之道, 畜之以禽獸, 治之以不治, 雖有褻言慢語, 受之而不辭, 似若不聞, 豈非深計之得者? 乘此衆怒, 朝廷計畫, 小失幾宜, 開釁兆禍, 尤宜愼重。 臣等意, 我國體統規模, 宜有容厚, 彼之兇狡, 不足與校。 今來倭人等接遇貿易給糧等事, 一依前例, 使無形迹, 如此蛇梁被圍事, 大槪顯言, 峻辭怵意: ‘汝等後雖出來, 難信難接。’ 以是言之。 幷通書契于馬島, 備言: ‘負國厚恩, 潛謀入寇, 以犯我邊鄙, 秪彰爾之奸謀。’ 嚴辭責之, 徐觀其所爲何如?" 三公仍啓曰: "忠淸道
              林川、扶安、鴻山三邑守令先罷後推事有敎, 憲府亦啓, 而行移推考云。 方玆農月, 迎送新舊, 則三邑之民, (夫)
                〔失〕
              農必矣。 推考後, 察而爲之何如? 此乃重事, 故敢啓。" 答殷輔等曰: "倭奴背恩寇邊, 其罪大矣, 物情之欲絶似可。 然小二殿異於馬島, 不可竝絶也。 馬島雖拒絶, 而後若有辭, 不得已輕許, 則亦不可, 而若遂永絶, 則朝廷遠慮, 亦不可不顧, 莫若依舊待之, 故落點于左相等議也。"

○庚申/下忠淸道水使
                【池世芳】
              書狀
                【"臣親率兵船, 追到唐船所泊之處, 待變, 而先下陸唐人三十八名, 館舍安接厚待, 而唐人等常念載船物貨, 慼慼愁傷, 相對掩涕, 欲還歸其舟, 而在船之人, 則無意下陸, 回舟大洋, 非以兵威, 勢難擒獲事。】
              于政院曰: "觀此唐人退泊之意, 則必欲還去而如是矣。 但譯官已歸, 言語相通之後, 則必有馳啓, 所當待之而後, 可以下諭, 而然亦似緩, 故先言之耳。 大抵上國之人, 漂泊我地而投降, 則所當撫恤而入送矣。 不肯來附, 而欲還歸去, 則不須以兵而追捕之矣。 今若起軍追逐, 則彼必相戰, 而豈得兩全乎? 此事之難處者也。 下諭水使, 當以譯官, 反覆開諭, 而若不從退泊, 則只以下陸者上送, 而退泊之船, 則不必追矣。 但此唐人, 漂向倭地, 則其火砲器具, 倭人必賴而傳習。 當此憤怨之時, 其爲我國之害, 亦豈少哉? 前者欲以唐船, 有勿歸倭地之議, 其言甚爲有理。 然興販唐船, 往來日本者, 必前後相望, 倭奴之傳習火砲, 恐或終不能防閑也。 禮曹當與大臣議, 而回啓後, 行移于水使可也。 且虞候羅光厚
              
                【忠淸道水軍虞候羅光厚, 親率兵船, 居兒島入歸待變時, 聞唐船指向長命浦回泊之奇, 以其兵船, 擁後而來, 致令唐人疑畏驚動, 船舷列立, 而一人失足溺死。】
              , 水使已報監司, 今雖推鞫, 失事驚動, 而致令唐人至於溺死, 極爲非矣。 故幷言之耳。"

○丁卯朔/忠淸道觀察使洪叙疇拜辭, 傳曰: "守令等恤刑、恤民、學校等事, 卿其察之, 黜陟惟明。" 又傳曰: "唐船若見於濟州及忠淸、全羅等道, 執捉時, 毋令傷害之意, 前已諭之, 而邊將等邀功生事, 雖唐人, 或指以爲倭奴, 卿其詳悉推治。"

○憲府啓曰: "忠淸道水使池世芳、虞候羅光厚, 以盛陳軍威, 驚駭唐人被推。 此唐人船, 非如漂流偶泊之類, 載銃筒槍劍彭排等物, 刦奪我國人衣糧, 至於殺害人物, 當到泊之際, 其意難測, 不可孤單相接, 只以言語招致。 今以嚴示軍威, 治罪邊將, 則脫有倭奴狡詐, 侔樣唐船, 直突近境, 而未解唐、倭, 疑擬之際, 變生不測, 坐受屠戮, 將來之禍, 不可不慮, 請勿推。 禮曹官吏, 以不請推被推, 亦爲未便, 請竝勿推。" 又啓鄭大年、羅世纉事, 答曰: "羅光厚失事輕動, 致令唐人至於溺死, 而池世芳亦張軍威, 執捉汲水唐人, 故命爲推考。 而幸若倭奴出來, 則邊將不無藉此而退縮, 如所啓勿推, 而禮曹幷勿推可也。 鄭大年、羅世纉事, 不允。"
地名: 淸道 (慶尚道, 郡)
年: 1547.0

○忠淸道
              靑山牛一隻雷震死, 地土陷裂, 深可數尺。 藍浦私奴萬希雷震死。

○忠淸道
              德山居校生金應臣, 自髫齕時, 孝友天至。 甲辰春, 癘疫大熾, 應臣母子, 先染其病, 應臣力病侍側, 藥餌諸方, 無不備至。 及母死, 號慟擗踊, 哀毁過禮。 移殯于山, 遂伏其側, 朝夕祭奠, 躬自執爨, 常患汲道頗遠, 艱於往來。 一日夢有白頭翁, 指廬側曰: "掘彼數尺, 有泉當湧。" 翌日告于隣人, 則衆皆驚異, 卽掘其處, 泉水忽湧滿井, 至大祥後乃涸。 其父遘疾危篤, 應臣晝夜不離側, 焚香告天, 願以身代, 俄而父病遂瘳, 人以爲誠孝所感。 全羅道
              高山居幼學金潤屋妻鞠氏, 自少性行貞靜, 異於凡女。 年至十五, 成伉儷之禮, 嘗與夫誓約曰: "君若不幸先死, 則何忍獨生於世? 吾亦死而相從。" 嫁之第四年, 潤屋適得病, 累月不愈, 遂成沈痾而死, 鞠氏晝夜抱持, 號哭不止, 聞者莫不流涕。 自夫之死後, 一不啜粥, 或絶或蘇。 父母猶恐自死, 使婢日夜守視, 殯夫之翌日, 乘隙入房中, 自縊而死。 其父母從女之願, 同葬一穴。 皆命旌門復戶。
地名: 淸道 (慶尚道, 郡)
年: 1549.0

○安世章, 刑問三次。
                【供云: "前年三月, 李守成來臣家言曰: ‘吾等與忠淸道人同謀, (土)
                    〔上〕
                  京犯闕, 欲爲越城擧事, 事成乎否?’ 又曰: ‘李洪胤八字, 可爲君王乎? 推卜之。’ 臣答曰: ‘八字可爲君王, 擧事則事必成。’ 同心謀逆。" ○學生許礎供云: "臣居忠州地, 雖與李若氷相識, 然若氷常行貪黷悖戾之事, 故常時不相訪。 其子弟等非徒一不相見, 臣年過七十。 李洪胤年必稚少, 專不相知矣。 臣自二十三歲得風疾, 不能出入, 甲辰二月風證加發, 不出房外, 起居亦不得任意。 交結李洪胤等, 冊內書名, 萬萬無理。" ○學生安喜進供: "臣, 安喜遇四寸喜選也。 安喜遇同生安喜進, 則前年五月初七日身死。 臣本以廢疾之人, 左邊偏枯半身不收, 常時門庭外, 不得出入, 何因交結李洪胤等, 冊內書名乎?" ○幼學韓翼供: "臣年八九歲時, 李若氷家與臣家不遠, 故李洪胤相知。 而臣十歲時, 若氷賣家移居後, 與李洪胤, 絶不相見矣。 辛丑年間, 或於學堂, 數度相見, 而洪胤驕縱, 恃其一家勢焰而蔑視之故, 更無相與接談之時。 其後乙巳年間, 臣爲南學有司, 李洪胤以逆賊之壻損促, 今至十年矣。 其冊內臣名現出, 專不得知。" ○喪人(李王立)
                      〔李玉立〕
                    
                  供云: "臣與李洪胤, 本不相識, 壬寅、癸卯年間, 以輪次製述事, 南學、東學, 數度相見, 而洪胤輕妄, 故稠人中暫見後, 不相交結矣。 臣丙午年十月喪妻, 丁未年七月喪母, 八月喪父, 以喪葬之事, 奔走東西, 長在哭泣之中, 雖平日相交之人, 不爲尋訪, 李洪胤不見其面, 今已七八年矣。 其冊內臣名現出, 專不得知。" ○喪人李山立供云: "臣於洪胤, 壬寅、癸卯年間, 四學輪次往來時相見, 其父被罪下鄕後, 更不相見矣。 丁未年臣父母俱病, 長爲救藥, 七月喪母, 八月喪父, 十二月喪弟, 奔走喪事, 永葬纔畢, 長在山所守墳, 不得與人相訪。 洪胤所爲, 專不得知。" ○私婢金伊今供: "班中婢春貞, 自少林芑相奸, 芑遭喪, 隣居洪書房潛奸, 數月還棄。 林芑脫喪上京後, 又往來, 聞洪書房相奸之言, 歲前還棄不見。" ○孫守讓, 刑訊四次, 供云: "前年七八月間, 禹水平來言於臣曰: ‘我與李洪胤、車漢之、(延曖)
                      〔延璦〕
                    
                  、崔大觀共謀, 上京犯闕事, 曾已議定。 若事成, 汝以閑良當爲功臣, 其時所用箭, 汝當造作。’ 臣答曰: ‘若果如是, 則我雖不精造箭, 當爲造作。’ 箭竹八十餘介, 收合將造, 未及造成。 同心謀逆。"】
地名: 淸道 (慶尚道, 郡)
年: 1564.0

○乙亥/三公、鈴平府院君、領府事, 同議啓曰: "洪淸道、陰城南面熊巖山底居學生鄭壽麒, 持其所吹鍊銅鐵, 及銅鐵吹鍊之土石, 來告于備邊司曰: ‘所居近處山麓土石, 多有銅鍚之色, 採取上京, 與其壻中部參奉鄭男慶, 同議吹鍊, 則土石四兩, 鍊出銅鐵約可二錢。 且所過沿途審視之, 則銅鐵吹鍊之土石, 無處不在’ 云。 我國多産之銅, 不得採用, 或貿於倭奴, 或貿諸上國, 猶未足用, 深爲未便。 若採得吹鍊, 使之傳習, 則公私所用, 可以取足。 請令工曹, 定匠人, 使壽麒等, 專掌吹鍊何如?" 傳曰: "如啓。"
地名: 淸道 (慶尚道, 郡)
年: 1593.0

○經略移咨: 大槪, 本國八道之中, 某道、某邑, 倭奴盡數占據; 某道上犯; 某道未犯; 某處某道, 全未入境, 逐一備細, 開寫明白, 咨復施行。 回咨曰: ‘如平安道
              平壤府城ㆍ中和ㆍ祥原等郡, 俱經焚蕩占住。 寧邊ㆍ肅川ㆍ成川ㆍ定州ㆍ安州ㆍ龜城ㆍ朔州ㆍ昌城ㆍ義州ㆍ江界等府鎭、德川ㆍ順川ㆍ熙川ㆍ雲山ㆍ嘉山ㆍ郭山ㆍ宣川ㆍ鐵山ㆍ龍川ㆍ渭原ㆍ碧潼ㆍ博川ㆍ理山ㆍ寧遠ㆍ慈山ㆍ价川等郡、甑山ㆍ咸從ㆍ江西ㆍ永柔ㆍ龍崗ㆍ三和ㆍ順安ㆍ江東ㆍ三登ㆍ陽德ㆍ孟山ㆍ泰川ㆍ殷山等縣, 俱賊未入境。 黃海道
              黃州ㆍ海州ㆍ瑞興ㆍ平山ㆍ豐川等府鎭、鳳山ㆍ谷山ㆍ遂安ㆍ信川ㆍ安岳ㆍ載寧ㆍ白川等郡、新溪ㆍ牛峯ㆍ文化ㆍ松禾ㆍ長淵ㆍ瓮津ㆍ康翎ㆍ殷栗ㆍ江陰ㆍ長連ㆍ兎山等縣, 俱經焚蕩占住。 只延安府一城, 守臣固守, 奮勇拒敵, 賊遂大挫而去。 京畿
              廣州ㆍ驪州ㆍ坡州ㆍ楊州ㆍ水原ㆍ富平ㆍ利川ㆍ仁川ㆍ長湍ㆍ南陽等府鎭、楊根ㆍ豐德ㆍ加平ㆍ安山ㆍ朔寧ㆍ安城ㆍ麻田ㆍ高陽等郡、龍仁ㆍ振威ㆍ永平ㆍ陽川ㆍ金浦ㆍ砥平ㆍ抱川ㆍ積城ㆍ果川ㆍ衿川ㆍ通津ㆍ交河ㆍ漣川ㆍ陰竹ㆍ陽城ㆍ陽智ㆍ竹山等縣, 俱經焚蕩, 亦有占據。 江華ㆍ喬桐等府縣, 俱賊未入境。 江原道
              原州ㆍ淮陽ㆍ襄陽ㆍ春川ㆍ三陟ㆍ江陵ㆍ鐵原等府鎭、通川ㆍ平海ㆍ旌善ㆍ高城ㆍ扞城ㆍ寧越ㆍ平昌ㆍ等郡、金城ㆍ蔚珍ㆍ歙谷ㆍ伊川ㆍ平康ㆍ金化ㆍ狼川ㆍ洪川ㆍ楊口ㆍ橫城ㆍ麟蹄ㆍ安峽等縣, 俱經賊患, 亦有占住。 慶尙道
              慶州ㆍ星州ㆍ安東ㆍ昌原ㆍ金海ㆍ密陽ㆍ善山ㆍ大丘ㆍ東萊等處府鎭、草溪ㆍ蔚山ㆍ梁山ㆍ淸道ㆍ醴泉ㆍ永川ㆍ興海ㆍ金山ㆍ咸安ㆍ陜川等郡、慶山ㆍ固城ㆍ巨濟ㆍ義城ㆍ泗川ㆍ鎭海ㆍ開寧ㆍ三嘉ㆍ高靈ㆍ宜寧ㆍ河陽ㆍ龍宮ㆍ彦陽ㆍ漆原ㆍ仁同ㆍ聞慶ㆍ咸昌ㆍ知禮ㆍ玄風ㆍ軍威ㆍ比安ㆍ義興ㆍ新寧ㆍ靈山ㆍ昌寧ㆍ機張ㆍ熊川等縣, 俱經焚蕩, 占住。 靑松ㆍ寧海等府、榮川ㆍ豐基ㆍ咸陽等郡、南海ㆍ盈德ㆍ居昌ㆍ奉化ㆍ河東ㆍ淸河ㆍ安陰ㆍ丹城ㆍ禮安ㆍ迎日ㆍ長鬐ㆍ眞寶等縣, 俱賊未入境。 只晋州一城, 本鎭官固守拒賊, 斬殺甚衆, 賊遂遁歸。 咸鏡道
              安邊ㆍ德原ㆍ鍾城ㆍ慶興等府鎭、文川ㆍ高原ㆍ三水ㆍ端川等郡、洪原ㆍ利城ㆍ明川等縣, 俱經賊患, 亦有占住去處。 忠淸道
              忠州ㆍ淸州等鎭、淸風ㆍ丹陽ㆍ槐山等郡、文義ㆍ堤川ㆍ懷德ㆍ延豐ㆍ陰城ㆍ淸安ㆍ鎭川ㆍ永春ㆍ報恩ㆍ永同ㆍ黃澗等縣, 俱經焚蕩, 亦有占住。 公州ㆍ洪州等鎭、林川ㆍ泰安ㆍ韓山ㆍ舒川ㆍ沔川ㆍ天安ㆍ瑞山ㆍ沃川ㆍ溫陽等郡、鴻山ㆍ德山ㆍ平澤ㆍ稷山ㆍ定山ㆍ靑陽ㆍ恩津ㆍ懷仁ㆍ鎭岑ㆍ連山ㆍ尼山ㆍ大興ㆍ扶餘ㆍ石城ㆍ庇仁ㆍ藍浦ㆍ結城ㆍ保寧ㆍ海美ㆍ唐津ㆍ新昌ㆍ禮山ㆍ木川ㆍ全義ㆍ燕歧ㆍ靑山ㆍ牙山等縣, 俱賊未入境。 全羅道
              珍山ㆍ錦山等郡, 龍潭ㆍ茂朱等縣, 俱被焚掠外, 羅州ㆍ光州ㆍ南原ㆍ長興ㆍ順天ㆍ潭陽ㆍ濟州等府鎭、寶城ㆍ益山ㆍ古阜ㆍ靈巖ㆍ珍島ㆍ淳昌ㆍ金堤ㆍ礪山ㆍ靈光ㆍ樂安等郡、昌平ㆍ臨陂ㆍ萬頃ㆍ金溝ㆍ綾城ㆍ光陽ㆍ龍安ㆍ咸悅ㆍ扶安ㆍ咸平ㆍ康津ㆍ玉果ㆍ高山ㆍ泰仁ㆍ沃溝ㆍ南平ㆍ興德ㆍ井邑ㆍ高敞ㆍ茂長ㆍ務安ㆍ同福ㆍ和順ㆍ興陽ㆍ海南ㆍ求禮ㆍ谷城ㆍ長城ㆍ珍原ㆍ雲峯ㆍ任實ㆍ長水ㆍ鎭安ㆍ大靜ㆍ旌義等縣, 俱賊未入境。 只全州府一城, 賊至城外, 望見守備完固, 不犯而退。
地名: 淸道 (慶尚道, 郡)
年: 1598.0

○忠淸道
              報恩縣
              聲足里居幼學金德民妻申氏, 丁酉倭亂之時, 從其夫與舅姑, 避賊于山中, 不意遇賊, 姑舅皆被害, 申氏與其夫妾, 一時被執。 賊見其年少, 俱繫頸曳出, 申氏度不得免, 泣謂其妾曰: ‘吾志素定, 分死無他。 汝不必死, 汝可姑從, 謀計圖還。’ 因拔劍抗聲罵賊曰: ‘余豈敢從汝生乎? 須速殺我。’ 右手持刀, 左手攀木, 聲氣益烈。 賊怒擊其右臂, 仆地而絶。 其婢燕之, 負其主兒, 隱匿其傍, 見其主遇害, 出而抱持, 賊幷害之。 其妾果自賊中逃還, 遂言其顚末, 歎服其節, 悲咽不自勝, 將此節義, 轉聞于朝, 旌門、復戶。
                【申氏乃都承旨申湜之女也。】
地名: 淸道 (慶尚道, 郡)
年: 1602.0

○戊午/忠淸監司李用淳馳啓曰: "臣自初聞道內, 有狗鼠, 猶未知蹤跡, 上年冬, 溫陽郡守李質粹, 以差使員上京, 空官之際, 郡都將姜焱爲賊輩所殺。 因此訪問, 始乃知溫陽、木川、全義、鎭川、淸州等地, 散處者頗多。 今年春, 郡守李質粹, 緝捕大黨成龍介等三人, 猶不直招而死。 自後漸次跟聽, 臣軍官出身吳門甲等, 別定措捕將, 令李質粹指揮, 持臣傳令, 出入各官, 行捕全義賊高亡難ㆍ莫金、淸州賊內隱世、木川賊權生、鎭川賊韓從孫等, 移囚溫陽郡, 窮覈事狀。 莫金則殺害。 姜焱情由, 已爲承服, 其所辭連者, 無慮七十餘人, 皆散漫諸處, 方挨次跟捕, 而其中高亡難, 則乃其巨魁云, 故令李質粹, 細加盤問, 則亡難招內, ‘渠則非魁, 而天安
              金蹄驛居和愁, 自爲將帥。 其妹夫泰仁縣移來奴注叱斤及其同生注叱金等一家, 同居全羅道, 頻數通行, 未知其意, 而前年七月, 淸州
              招致院往之, 則注叱斤, 以和愁分付, 知會黨類, 八月爲期, 天安、木川地界曠野之中, 大會云云。 渠則以爲湖南人也, 招引湖南人說道, 初不聽從, 則刦以斬殺, 不得已同參, 至八月期會日進去, 則和愁、注叱斤兄弟及山秋等, 或全羅道、或忠淸道人三十餘名, 相聚約束曰: 「某爲先鋒, 某爲後軍, 某也騎兵, 某也步兵。」, 一一分部後, 各各還散。 今年二月十三日, 更逢注叱金於招致院, 注叱金言內, 「前年九月間, 連山、恩津地境麻姑、海坪, 二巡大會結陣」 云。 全羅道所爲之事, 詳細問之, 則結黨之人, 多在淳昌、咸陽兩邑之中, 互相往來, 密議大計。 魁首則淳昌居權大德長子, 擧事則欲於七八月間, 起動云云。 和愁、注叱金等, 不意捕捉推問, 則大逆情狀可知。’ 云。 臣觀此招辭, 則其奸謀秘計, 非不詳知, 而大段納供, 賊魁名字, 亦不直招, 窮詰更招, 則招內, ‘賊魁則淳昌邑內故邕淸河之子二人中, 長子爲魁。 冠名則未知爲某, 兒名則邕壽、權大德長子, 則能文多友, 而計慮不及邕壽, 故以邕爲大將, 以權爲中軍, 和愁(爲)
                〔有〕
              勇力, 且居上道, 故定爲先鋒將, 使句忠淸之兵, 而不事偸竊, 多結徒黨, 只於場市, 聚會結約, 以此知其擧事之跡者鮮。 徒黨大名成冊, 則中軍將權家家藏云。 徒倘名字, 各各變改, 使人不得相識, 以故渠名, 則成冊中, 以高石置簿。’ 所供如是。 臣進前親問, 一一的實。 同和愁, 方在統制使營下, 不可不登時捕捉, 故卽發軍官, 秘密行移, 注叱金等, 朝夕變遷, 靡有定蹤, 時方密問去處措捕。 全羅巡察使處, 一邊秘通, 使得設機捕捉, 同道賊徒等, 容貌年歲, 後錄上送事。" 入啓。 啓下備邊司。

○庚寅/掌令權縉來啓曰: "大司諫朴弘老、司諫鄭㷤、獻納崔忠元、正言柳永謹, 竝引嫌而退。 凡赴京之行, 以書狀官, 兼臺憲者, 蓋爲一行, 自使下至曆官, 法外之事, 皆得以糾檢也。 設令使臣有失, 亦當被糾於書狀官, 則糾檢一行, 此豈使臣之任乎? 今此濫駄犯禁之事, 自有主察之人。 朴弘老, 少無所失。 鄭㷤等處置出仕, 亦得其宜。 有何可避之嫌乎? 請大司諫朴弘老、司諫鄭㷤、獻納崔忠元、正言柳永謹, 竝命出仕。 忠淸道
              報恩居私婢萬之, 爲其母允之之冤死, 日日號哭於本府者, 今已四朔。 聽其言, 則上年正月初生, 其母被殺於靑山居朴孝愼, 而本道遷延不決, 以至於二年之久。 且孝愼同生孝儉, 呈狀本府, 亦非一再。 彼此情狀, 自此雖不可的知, 殺人重獄, 所當速決解冤, 而遲滯不決, 至於如此之久, 使遠方之人, 抱冤號訴, 極爲駭愕。 請本道監司推考, 俾令速決解冤。" 答曰: "竝依啓。"
地名: 淸道 (慶尚道, 郡)
年: 1603.0

○輪對。 同副承旨宋應洵、記事官權昕ㆍ丁好寬ㆍ裵龍吉、軍器副正李止孝、奉常僉正趙應文、都摠經歷申晟、戶曹正郞柳時會、尙衣主簿鄭德章入侍。 止孝進曰: "臣本庸劣一武夫, 忝居本寺, 爲日久矣。 辦出火藥極難, 而頒送各道之數, 亦不少, 勢難應副。 竊聞中朝之法, 許令處處煮出, 故人人皆知煮法, 是以, 長於用銃。 乞依中朝例, 使各道各邑, 自煮用之。 臣久戍北道, 知土兵窮殘之狀。 落幅紙, 依平時輸送北道, 頒給禦寒。" 應文曰: "本寺栗島菜田, 乃前朝宰相趙胖之物, 太宗朝, 特賜本寺。 司圃署以文昭、延恩祭享事, 請分其田矣。 顧以本寺, 亦專管祭享之地, 菜田, 非分與他人之物。 都提調移文請還, 而司圃署不許。乞命還給。 且近日天災時變, 層見疊出, 前史所罕, 而閭巷衣服宴飮, 侈於平時, 其災不減。 伏願罪己求言, 以答天譴, 特命法司, 嚴加禁勑。" 晟曰: "欲用武士, 當先鍊習。 今也, 近自京師, 遠至各道, 武士急於農務, 不知弓矢所在。 乞申飭內外鍊習。" 時會曰: "今年天使必至, 而辦銀極難, 采銀、貿銀, 不可不急急。 頃見敬差官狀啓, 則銀脈亦絶云。 辦銀之事, 似不專恃端川。 更令大臣議得, 別樣措辦。 亂後各司蕩盡, 市民之物, 不給價直, 公然取用, 民甚怨之。 公家貿易, 一依民間之例, 則市民何怨之有? 今年稅入極少, 在倉者, 僅萬五千餘石。 何以支祿俸之用? 若加之以軍興, 尤無以爲計。 竊聞忠淸道有鹽井。 使泰安等郡入番之軍, 除戍煮鹽, 輸換米布, 庶有小補。 諸各司下人, 死亡之餘, 年少者, 盡入砲、殺手, 及斜付本曹, 重記、文簿等事, 無人掌管。 自今殘敗之寺, 不許典僕斜付。 外方之民, 纔免天兵支待之苦, 而守令因循, 天兵撤還, 尙守弊規, 盡斂科外之稅, 民不聊生。 乞命盡革。" 德章曰: "本院, 只管御供之物。 各道奴婢身貢, 專不輸送, 庫儲蕩盡, 凡所支辦之物, 借用於他寺及市民。 自今本院奴婢身貢不納者, 依內需例, 不許守令解由。"

○忠淸道
              燕岐縣, 百姓白春希家, 畜雌雞兩年伏卵産雛, 今年化爲雄鷄, 羽毛形色, 正如雄鷄。 尼山縣私奴末叱石家, 雌牛産雄犢, 四脚之外, 又有一脚, 出於項脊間, 橫在背上。 觀察使柳根啓聞。
地名: 淸道 (慶尚道, 郡)
年: 1604.0

○忠淸道觀察使李弘老狀啓, 尼山縣監宋榮祚牒呈內, 去六月二十二日, 縣西面居私奴毛乙老里, 遇震致死。 同月二十四日, 南面居水軍金順世, 亦爲雷震致死。

○丙寅/憲府啓曰: "東部主簿崔昌國, 有淫悖之行。 請命罷職。 咸平縣監李維賢, 爲人昏劣, 政委下吏, 民受其弊, 闔境怨咨。 請命罷職。 熙川郡守洪祉, 家在全羅道, 赴任無期。 此時西邊守令, 不可久曠。 請命遞差, 在京人擇授, 急速發遣。 海賊出沒於西海者, 近來益甚。 若能藏兵島嶼, 銳意討捕, 則勦獲無難, 而兵使趙儆, 擁兵在鎭, 一不措捕。 前頭滋蔓竊發之弊, 亦不可不慮。 請命推考, 今後使之抄率精銳, 或親探諸島, 或巡歷近海之地, 期於(竊)
                〔捕〕
              殺, 俾無作梗之患。 近來凡百玩愒之弊, 中外一樣。 文移推考公事, 一度下去之後, 逾時越月, 趁不究完, 極爲未便。 平安道, 則寧邊、江界等官, 進獻人蔘不納推考, 上年六月行移; 全羅、京畿、忠淸道, 則濟州進上, 稽留上送推考, 去二月行移之後, 逐期催督, 尙無一處回答; 全羅道則光州等官, 奴婢貢案, 不爲上送推考, 去三月行移; 益山等官, 供上紙麤薄不謹推考, 去四月行移, 竝累次催促, 而不爲啓聞; 慶尙道則黃是、蔡慶先等, 曾任守令時, 闕軍未充定推考, 緘答日月最久, 而棄置經歲, 不爲完了, 至使臺官, 無端見遞, 尤爲駭愕。 請竝令推考。"
地名: 淸道 (慶尚道, 郡)
年: 1615.0

○文擎天者, 自稱慶州校生, 初爲捕盜廳所捉, 囚於典獄。 自知罪大難免, 爲死中求生之計, 遂上變告。 其供辭曰: "癸丑年九月, 受都監興販綿布, 貿銀上來, 接置于主人家, 見失於偸兒, 放賣奴婢, 僅得償納。 以謁聖觀光, 習射于慕華館, 馳馬於迎詔門近處。 有名不知五六人, 托稱買馬, 率往于長興洞居金立信家, 更不言買馬之事, 沽酒饋之, 問以姓名, 不言而還。 翌日路上逢尹錡稱名者, 引往於東大門內第二橋邊主人家, 則昨日金立信家聚會人, 皆在其家。 又爲沽酒相飮, 出紙筆, 書以示之, 皆盟誓之言。 紙末書各人姓字, 其中三人, 已着署矣。 問曰: "此何事也?" 尹錡答曰: ‘汝着署則當言之。’ 着署而亦不言, 至黃昏始言曰: ‘吾等所爲之事, 汝亦爲之乎?’ 答曰: ‘當依汝等所爲。’ 尹錡曰: ‘吾及鄭好義則聚軍于忠淸道, 金立信、黃蘭秀聚軍于黃海道, 汝則慶尙道人也, 當與金慶男, 往慶尙道。’ 答曰: ‘當如所言。’ 方欲告變之際, 醴泉居忠贊衛李嗣音, 以徵債事, 囑于大將囚我, 遂告于典獄參奉。 少頃, 金慶男持諺書三十六名都目而來, 密言曰: ‘吾則不解文, 汝以眞書書之。 此乃前年逆謀聚軍之數也, 此書自前年爲之者也。’ 遂令獄官囚慶男, 捕盜軍官二人適在其處, 遂言尹錡、金立信、鄭好義、黃蘭秀姓名、居住, 使之捕捉囚之。 金弘俊稱名人, 適然來到, 金慶男亦自謂同黨, 令獄官囚之。 當初同謀六人中, 崔時望以推奴事, 被囚於南陽, 金友立時在京中。 都目中三十餘人, 各有其黨, 魁首則前楊口縣監李庭男也。 欲於祔太廟時, 聚軍謀逆。 與金慶男面質, 則可知虛實也。" 

○尹錡供: "今年三月, 以訟事被囚, 擎天方在獄中, 得見其面目。 厥後見擎天于厥妻家, 擎天之妻名禮生, 故政丞李德馨之婢也。 擎天自言:　‘欲貸本府銀百五十兩, 下人處當有賂物。’ 貸我綿布十疋, 卽貸六疋, 擎天遷延不償。 其後擎天又說金立信曰: ‘吾當以汝爲繕修都監監官。’ 立信信擎天之言, 亦貸七疋。 其後覺其皆僞, 往來推尋, 適會李嗣音, 呈捕盜廳, 捉擎天囚之, 欲推見貸之物於擎天者, 殆以百計。 有口者皆曰: ‘此漢到處, 僞造欺人。’ 大將聞之, 欲杖殺之。 擎天被囚半月, 無養獄之人, 飢餓將死, 如是告變。 忠淸道聚兵、祔廟時謀逆、盟誓之言着署之事, 皆是虛無。 李庭男今始聞之, 慕華館馳馬之說, 尤極無理。 擎天本無馬疋, 不解操弓, 亦不赴擧, 馳馬之理, 萬萬無理。 自盤松率來之說, 亦是虛說。 從前不殺誣告之賊, 故又有如此之事矣。" 

○鄭好義供: "本以稷山儒生, 欲爲赴擧, 入屬南學。 止接于京中奴子家, 以犯禁事被囚, 始見擎天於獄中。 放出之後, 擎天率童奴來謂曰: ‘須買此奴。’ 卽貸銀十兩而買, 則其奴非擎天之奴, 借來而賣之也。 遂還推其銀, 則擎天歐打破笠, 與之相鬪, 因與絶交。 以前日相鬪之嫌, 如是誣告, 豈有如此虛無之事乎? 李庭男全不聞知, 忠淸道聚兵之事, 雖斬首, 豈有知之之理乎?"
地名: 淸道 (慶尚道, 郡)
年: 1617.0

○推鞫廳啓曰: "鄭仁馨所引白千壽供稱: ‘上年與仁馨, 相遇於忠淸道路中, 則入中國之說, 仁馨自爲之, 而別無謀逆之言。 今者仁馨盜賣他人奴婢, 爲捕盜廳所推, 因前嫌誣引’ 云云。"
地名: 淸道 (慶尚道, 郡)
年: 1620.0

○司憲府啓曰: "戶曹佐郞李遯, 以幺麽一郞官, 承差南下之後, 巡行列邑, 挾妓(縱酒)沈酗(日甚)。 不察職事, 一委算員之手, 作米、作木, 惟視賄賂之多小, 挐移換定, 不計道里之遠近。 請命罷職。 善山府使柳時會, 本以貪婪之人, 到任之後, 專事剝割, 巧作名目, 徵斂無藝, (闔境嗷嗷, 遂使完實之邑, 反爲空虛之地)。 請命罷職。 淸道郡守李惕, 到任之後, 沈酗爲事, 久廢坐衙, 玉果縣監柳艎, 大同木收合民間, (非一非再,) 以爲己用。 保寧縣監鄭信男, 本以(卑賤)孽裔, 濫授專城, (到任之後, 賦民出役, 不自聽斷,) 受制品官, 有同奴隷, 委政下吏, 無異土偶。 請竝(命)罷職。" 答曰: "徐當發落。" 

○司諫院啓曰: "使臣將命赴京, 只以不辱爲任而已。 (今聞)
              李廷龜等入京, 要譽於中朝一學士, 而各得其序, 廷龜刊其詩, 汝恪鋟其文, 旣廣布中原, 先送國中, 欲其家傳而戶誦。 其露醜貽譏, 固不足言, 妄喜學士之愚侮, 以卓異曺、劉, 軼駕李、杜自當。 至於汚穢榟棗, 曾不知恥, 若不喪心, 必有所爲而發也。 廷龜序汝恪之文, 竝驅中原等語, 雖是妄發, 詎免中朝執言構罪之資乎? 自前我國(文章, 不敢輕示中國, 故雖)文人之奉使赴京者(非一, 而)果有自印其文如廷龜者乎? 近來人心不測, 奸巧百出, 設有凶人, 假托
              廷龜所爲, 國家所忌文字, 任意印出, 則其逞奸售孽, 將自此而始矣。 (廷龜作俑之罪, 固不可不治, 汝恪效而亦墜, 持憲行臺檢飭員役者, 亦如是乎?) 況廷龜曾以黨逆之罪人, 屢被聖上好生曲貸之鴻恩, 不思革心報恩, 反有如此縱恣無忌之事, 聞(之)者莫不憤惋。 請李廷龜、柳汝恪等拿鞫, 依律定罪。 (近來守令之貪虐無忌者, 八路同然, 生民之塗炭、國家之危亡, 皆由於此。 臣等雖逐日論列日, 亦不足矣。 姑以甚者言之,)
              淸道郡守沈大復爲天安郡守時, 惑於所嬖, 詬辱其母, 至於其母, 眼前婢子三人, 一時撲殺, 聞者莫不痛愕。 如此悖倫之人, 不可付諸字牧之任, 請命罷職不敍。 鐵原府使南贇
              (本以無狀之人), 到處剝割, 及授本府, 益肆貪虐, 凡各司貢物, (托以京人,) 自爲防納, (輸以秋毫, 責以倍蓰, 少有不足, 鞭扑狼藉, 一境嗷嗷如在水火, 如此之人, 不可一日在官重貽民害。) 請命罷職。"
地名: 淸道 (慶尚道, 郡)
年: 1624.0

○乙丑/備邊司啓曰: "時雨旣降, 民事不可緩, 而畿輔列邑, 全無種子, 忠淸道正租數千石, 曾爲軍需輸來, 宜以此移給該道, 使之分給民間。" 從之。 又啓曰: "各官奴婢, 壬辰亂後, 餘存無幾。 又以功臣賜給, 爭相擇占, 以此齊民, 有替受官役之弊。 今後請功臣永給丘史等, 皆以各司奴婢及緣坐人沒官者定給, 官屬則一切勿許。 且依先朝亂後之例, 量減賜給之數。" 從之。
地名: 淸道 (慶尚道, 郡)
年: 1625.0

○戶曹啓曰: "詔使時綿紬用處, 罔有紀極, 而一自兩西奴婢身貢作米之後, 無一匹收捧。 常時貿用, 其價極重, 許多所用, 末由措備。 側聞黃海道
              遂安郡綿紬甚賤, 稅豆一石, 捧紬一匹, 則民甚便之云。 本郡甲子田稅黃豆, 盡爲作紬, 以忠淸道
              內浦稅豆, 直運于海州倉, 以償之何如?" 從之。
地名: 淸道 (慶尚道, 郡)
年: 1627.0

○金瑬啓曰: "儒臣之請置滿萬砲手者, 極有所見。 兩南各三千五百名、忠淸道二千五百名、江原道五百名, 勿論軍役及內奴、公ㆍ私賤, 極擇精壯有膽勇者, 以充厥數, 稱以別砲, 常加鍊習, 且復其戶役, 以示優厚之意。 調發之際, 守令親自點揀, 監、兵使時行閱試。 若無鳥銃, 徒爲有名無實之歸。 儒臣之請全用稅銀貿得者, 意亦有在, 而所得零星, 何能遍給萬手乎? 下三道見用田結, 不下三十萬結。 以二百結貿一柄, 則一結所費, 不過七升之米, 而所得幾至千百餘柄, 亦可添其萬一, 請令廟堂議處。" 答曰: "依啓。 銃藥未備之前, 揀擇砲手, 非但有名無實, 不無貽弊之患。 措備鳥銃後, 抄定可也。" 備局回啓曰: "禦敵之器, 莫利於鳥銃, 本司亦已料理。 且査兩西外六道會計, 則時存之數, 一萬七千一百八十柄。 雖曰不中於用, 而其中亦豈無可用者乎? 着令體臣, 急遣解事軍官, 一一點閱、試放, 擇其中可用者幾柄、應爲修補者幾柄、元不可用者幾柄, 分秩成冊上送, 以憑處置。 至於田結收米, 雖不過五六升, 而此時民役極苦, 似難輕議。 待得各道成冊上來, 議處宜當。" 上從之。
地名: 淸道 (慶尚道, 郡)
年: 1661.0

○忠淸道
              大興縣私婢見玉, 一胎産三兒。 曾在甲午, 亦産三子, 俱生存, 亦異事也。

○忠淸道
              大興縣私婢見玉, 一胎産三子, 曾在甲午, 亦産三子, 俱生存, 異事也。
地名: 淸道 (慶尚道, 郡)
年: 1664.0

○上引見大臣及備局諸臣於熙政堂。 領相鄭太和曰: "吏曹判書金壽恒北路弊瘼書啓及吏曹參判李尙眞疏中所陳, 欲稟處於榻前矣。" 兵曹判書金佐明持壽恒書啓及尙眞疏本進前, 先以書啓稟之。 上與大臣, 逐節商確, 以爲變通之道, 而使承旨持筆書其議定節目, 又以尙眞疏稟之。 太和曰: "罪案覈處事, 卽右相許積爲刑判時事也。 積今在大臣之位, 似當仍令句管。" 上曰可。 太和曰: "各司奴婢內奴婢身貢蕩滌, 何以爲之。" 上曰: "流亡絶戶蕩滌之擧, 近來不行久矣。" 戶曹判書洪重普曰: "忠淸道所抄流亡絶戶指徵無處者, 凡二百七十餘人, 而慶尙道, 則尤少矣。" 上曰: "各道査覈成冊中, 指徵無處者, 自甲辰以上, 竝蕩滌。" 上以前日引見說話抄啓, 示大臣曰: "欲與相議。" 太和披讀至刑獄事, 上曰: "此事不可過時, 而刑曹判書吳挺一, 今方辭職矣。" 積曰: "待臣僚, 當以廉隅, 似宜遞之。" 上曰: "遞之, 待新判書差出爲之可也。" 太和曰: "臣於頃日陳達宮人選擇時作弊之事矣。 自上出其犯罪者, 送于刑曹, 此擧甚善矣。 然宮中大小事, 宜無不關稟於上, 而今此選擇宮人之事, 聖上未及知之, 臣不勝悚然而驚。" 上曰: "此命令, 初不直出, 故未及知之耳。" 上意, 蓋以選擇之命, 自大妃殿出也。 上曰: "禁吏事, 臺諫所爭, 固得體, 而但專委本司之官, 則恐事不着實矣。" 太和曰: "囚治禁吏之敎, 奉行亦難, 諫院之啓是也。" 上曰: "重則擧劾其官員, 輕則分付法府下人, 使之治罪。" 大司諫南九萬以請寢摘發監司守令營造事連啓, 太和等亦陳其不可, 上曰: "予意在於惡其貪墨, 而若有混被之患, 則不可。 前日擧行條中, 此一款, 勿出可也。" 九萬又啓: "自上遇災警動, 意在除民之瘼, 而時無惠澤可以及民者, 卽今急務, 在於改定貢案。 先朝亦嘗有意於釐正, 而未果焉。 貢物元非祖宗朝金石之典也。 自上進御之物, 不緊而貽弊者甚多, 若改貢案, 則民必蒙惠。 一番變通, 有何難乎?" 上謂大臣曰: "此言何如? 事若可行, 則行之何難。" 九萬曰: "非時難得之物, 代以他物, 各就所産之地, 定其所産之物, 而不散定於他邑則可也。 今若一任其弊, 不思變通, 將何時而可除乎?" 上曰: "令廟堂稟處。" 九萬又啓: "宮女事, 方欲陳達, 而大臣已言之矣。 故規以各司下典選入, 而今則以良女抄擇。 請自今以後, 使刑曹依法典抄入下典, 而別監宮婢等, 私出勒抄之事, 一切禁斷。" 上曰: "三醫司外, 令刑曹擇入。" 九萬又啓: "黃海道戊午年渡遼軍人及丁卯丙子戰亡士卒, 自兵曹至今徵布。 凡死於王事者, 宜有旌表恤孤之典, 而非徒不然, 乃反徵布於沙場之白骨, 死者奚罪哉?" 太和曰: "誠有此事。 若不蕩滌其闕額, 則難祛此弊。" 九萬曰: "取見文書, 則戊午、丙丁戰死者三百餘人。 請竝蕩滌。" 上曰: "令兵曹査出未充定闕額之數。" 九萬又啓: "朝家意在於得, 而惟恐有失。 楊州有改量之擧, 而仍存元結, 不許減縮, 非所以宣示德意於民也。 若定行改量, 則勿用此行會宜矣。" 上曰: "規例如此, 故然耳。" 九萬又啓。 "頃入闕內, 有聲自後苑來, 問之則曰: ‘元子出入時, 別監輩誦眞言, 此其眞言之聲也。’ 元子乃太平百世之本, 敎之當如王季之敎文王, 而今乃以左道示之, 恐或有目濡耳染之患也。" 上曰: "雖是不可, 而宮中自前有此事。" 九萬曰: "旣知其非, 不爲宜矣。" 上曰: "不爲何難。"
地名: 淸道 (慶尚道, 郡)
年: 1666.0

○庚寅/執義鄭繼冑、持平趙聖輔等啓: "南天漢曾守淸道, 當遞歸時, 以耗穀散給他人, 多至二百餘斛, 甚可駭也。 請拿問定罪。 各司奴婢身貢, 指徵無處之類, 今方査減, 而時存奴婢, 未收亦多, 尙無變通之擧。 怨苦流散, 實由於此, 與其蕩減於已逃之後, 不若施惠於未逃之前。 令廟堂稟旨議定。" 上皆從之。

○甲戌/上御熙政堂, 引見大臣及備局諸臣。 領議政鄭太和曰: "全羅監司閔維重, 以赤裳山城變通事, 啓稟矣, 蓋赤裳形勢絶險, 屢經兵亂, 一不被兵。 故戊午始藏實錄, 辛已又藏《璿源錄》, 置參奉二員、守僕二十四名、射夫八十四名, 又置左右寺刹, 募入僧徒, 以爲守護之地。 且以此城介於湖嶺間, 爲賊路要衝, 故以茂朱、龍潭、錦山三邑軍兵, 全屬山城, 又割鎭安軍三十九名、珍山軍三十名、長水軍九十六名, 添屬焉。 維重之意, 以爲此城, 若直爲藏史, 則不必設倉庫備器械置軍兵, 以爲招盜速寇之資。 若兼爲保障之地, 則所屬軍兵, 不足把列城堞, 所儲糧餉, 不足支給兩月。 今計莫如悉罷軍兵糧器之備, 絶寇盜窺覦之端, 只令參奉典守, 一如太白、五臺之例。 不然則陞茂朱爲府, 割錦山之安城面, 沃川之陽山面而屬之, 俾作獨鎭, 擧一邑民丁, 編之城籍, 則其於保障之道, 可以無欠。 若以大段更張爲難, 則以鎭安軍三百十名, 專屬山城, 如錦山、龍潭之例, 以長水、珍山兩邑軍兵, 還屬左後本營, 則山城軍額, 比前有加, 而其在兩邑, 亦無分裂之弊云。 維重此言, 不爲無見矣。" 上曰: "城之大小, 未知如何? 茂朱軍兵, 可以獨守乎?" 顧謂翰林崔後尙曰: "翰林纔已目覩, 形勢果如何?" 後尙曰: "三面絶險, 人不能通行。 只北門一路, 僅通人馬, 而亦甚險絶矣。" 上曰: "險絶如許, 則似不必多用軍丁。 茂朱、龍潭、錦山三邑軍, 猶足把守, 鎭安軍兵, 雖不屬, 可也。 更問便否於道臣而後, 處之可也。" 江華留守徐必遠曰: "本府軍兵, 今欲分作砲射兩隊習藝矣, 勿論會付藥丸, 量宜除出, 以爲習藝之用。 且本府所儲箭竹雖多, 而積滯年久, 不合於造箭矣。" 上曰: "未知合用幾許?" 必遠曰: "藥丸則可用二千斤, 箭竹則可用三萬枝矣。" 上曰: "會付藥丸, 姑先取用, 箭竹一半, 自該寺給之, 一半自內弓房給之。" 必遠曰: "本府烽燧, 今有四處, 而其中三處, 似爲不緊。 只存河陰一烽, 竝罷其餘, 移用其軍何如?" 李浣曰: "必遠之意, 蓋欲除出烽軍, 以爲陸軍, 而烽軍亦何可偏廢乎?" 柳赫然曰: "江都當兩西三南沿海交會之路, 當初設烽, 意非偶然, 豈有緊歇異於古今之理乎?" 積曰: "赫然之言是矣。 請令兵曹, 詳考緊不緊, 然後稟處似當矣。" 上可之。 必遠曰: "軍兵試才時, 無物賞格。 若以戶曹奴婢貢布, 或以會外米, 或以老職通政帖量給, 則似便矣。" 積曰: "戶曹貢布則不可輕許, 宜給以會米五百餘石矣。" 太和曰: "至於帖文, 則事甚苟且矣。" 上從之。 積曰: "兩司旣停溫幸之啓, 必先擇日, 然後方有分付之事矣。" 上曰: "近來日氣猶寒, 欲觀日候擇日。 至於應行之事, 預令料理可也。" 積曰: "軍兵容入之數, 令兵判先爲定奪何如?" 洪重普曰: "扈駕軍兵, 以便近言之, 則當用水原軍, 而上年旣經扈駕, 不可使偏勞。 而但他營則皆非沿路近邑, 調發難便矣。" 上曰: "依留都軍兵例, 書入各營, 受點調用, 可也。" 重普曰: "上年行幸時, 用京畿、忠淸兩道驛馬, 其數六十一匹。 今此慈殿之行, 以三十匹磨鍊, 都數不過九十一匹, 而卽今兵曹及京畿驛馬合二百匹, 忠淸道驛馬三百匹, 雖非司僕馬, 亦可足用矣。" 上曰: "自外磨鍊以入, 則當自內參酌分付矣。" 太和曰: "御營軍侍衛之數, 不可不預定矣。" 積曰: "先定兩殿駕行先後, 然後侍衛軍數可以磨鍊矣。" 上曰: "卿等之意如何?" 太和、積曰: "臣等之意則以爲, 大駕先導, 慈殿居後, 每次止舍時, 大殿率百官祗迎, 似當矣。" 上曰: "予雖前導, 以予先後射隊, 分爲三隊, 一作前驅, 一居兩行間, 一作後殿, 百官在於最後, 則比上年加用, 不過左右挾輦軍百六十名矣。" 太和曰: "聖敎允當。 當以此磨鍊取稟矣。" 應敎李敏叙曰: "今番行幸, 雖出於萬不獲已, 而民情事勢, 大異於前。 前年則乃是初幸, 故萬民爭瞻羽旄莫不欣悅, 今則年年行幸, 貽弊民間, 必不無怨咨之心。 凡事不可不十分節損矣。" 上曰: "然。" 敏叙曰: "今年飢饉, 八路同然, 而畿甸尤甚。 賑救之事, 宜令大臣預講節目。" 太和曰: "曾因臺啓, 已令諸道査啓, 被災地方, 以爲開賑之地, 而設粥一事, 更爲分付京畿, 着實擧行似當矣。" 敏叙曰: "京中亦令該廳, 設粥賑救宜矣。" 上曰: "依爲之。" 戶曹判書鄭致和曰: "卽今都民, 無不飢餒, 而欲爲賑救, 則力有所不贍。 兩倉所儲, 陳菽數千石, 輕價發賣, 以爲飢民一分蒙惠之地何如?" 上從之。 司諫李翊曰: "享上之物, 臣子之所當盡心力而供之者, 貽弊於民, 雖不可顧, 然如雉獐之小傷皮毛, 似無所損於敬謹之道。 而臣聞上年行幸時, 御供物膳, 必揀不傷皮毛者, 故大爲民弊云。 如此之事, 似當變通矣。" 上曰: "予亦聞之, 已令變通矣。 早知如此, 上年豈令有此弊乎?"

○庚寅/執義鄭繼冑等啓曰: "前郡守南天漢, 曾守淸道遞歸時, 以耗穀散給他人者, 至於二百餘石。 耗穀本爲補用官需, 爲守令者, 豈敢私自擅用如是之多乎? 請拿問定罪。 各司奴婢身貢, 指徵無處之類, 今方査減, 而時存奴婢, 則未收雖多, 尙無變通之擧。 怨苦流散, 實由於此, 與其蕩減於已逃之後, 無寧施惠於未散之前。 請令廟堂稟旨議定。" 上皆從之。
地名: 淸道 (慶尚道, 郡)
年: 1668.0

○忠淸道十五邑各司奴婢身貢指徵無處者, 旣許蠲減, 而內司以直貢衙門, 不令蠲減。 監司閔維重具由以聞, 命蕩減。

○忠淸道十五邑各司奴婢身貢指徵無處者, 旣許蠲減, 而內司以直貢衙門, 不令蠲減。 監司閔維重具由以聞, 命蕩減。